ຄະນະກໍາມະການເລືອກຕັ້ງລະດັບຊາດ ຈັດກອງປະຊຸມສະຫລຸບຖອດຖອນບົດຮຽນ ກ່ຽວກັບການກະກຽມ ແລະດໍາເນີນການເລືອກຕັ້ງສະມາຊິກສະພາແຫ່ງຊາດຊຸດທີ IX ແລະສະມາຊິກສະພາປະຊາຊົນຂັ້ນແຂວງ ຊຸດທີ II ໃນຕອນເຊົ້າວັນທີ 15 ມິນາ 2021 ທີ່ຫໍປະຊຸມແຫ່ງຊາດ ຫລັກຫົກ ນະຄອນຫລວງງວຽງຈັນ ພາຍໃຕ້ການເປັນປະທານຂອງທ່ານນາງປານີ ຢາທໍຕູ້ ປະທານສະພາແຫ່ງ ຊາດ, ປະທານຄະນະກໍາມະການເລືອກຕັງລະດັບຊາດ.
ຈຸດປະສົງຂອງກອງປະຊຸມຄັ້ງນີ້ ເພື່ອສະຫຼຸບຕີລາຄາ, ຖອດຖອນບົດຮຽນກ່ຽວກັບການກະກຽມ ແລະ ດຳເນີນການເລືອກຕັ້ງ ສສ ຊຸດທີ IX ສສຂ ຊຸດທີ II ທີ່ຈັດຂຶ້ນໃນວັນທີ 21 ກຸມພາຜ່ານມາ, ທັງເປັນການແລກປ່ຽນບົດຮຽນເຊິ່ງກັນ ແລະ ກັນ, ກ່ຽວກັບການກະກຽມ ແລະ ດຳເນີນການເລືອກຕັ້ງໃນຄັ້ງນີ້ ເພື່ອເປັນບົດຮຽນໃຫ້ແກ່ການເລືອກຕັ້ງຄັ້ງຕໍ່ໄປໃນອີກ 5 ປີຕໍ່ໜ້າ.
ໃນໂອກາດນີ້ ທ່ານ ນາງ ສີໃສ ລືເດດມູນສອນ ກຳມະ ການກົມການເມືອງສູນກາງພັກ ຫົວໜ້າຄະນະຈັດຕັ້ງສູນກາງພັກ ຜູ້ປະຈຳການຄະນະປະຈຳການ ຄະນະກຳມະການເລືອກຕັ້ງລະດັບຊາດໄດ້ຂຶ້ນຜ່ານບົດສະຫຼຸບການກະກຽມ ແລະ ດຳເນີນການເລືອກຕັ້ງ ສສ ຊຸດທີ IX ແລະ ສສຂ ຊຸດທີ II ໂດຍຍົກໃຫ້ເຫັນນັບແຕ່ການຈັດຕັ້ງຜັນຂະຫຍາຍນິຕິກຳຕ່າງໆທີ່ຄະນະກຳມະການເລືອກຕັ້ງລະດັບຊາດວາງອອກ, ການກະກຽມວຽກງານຮອບດ້ານໃຫ້ແກ່ການເລືອກຕັ້ງ ເປັນຕົ້ນວຽກງານໂຄສະນາ ແລະ ປຸກລະດົມຂະບວນການ, ວຽກງານໂຄງປະກອບ ແລະ ບຸກຄະລາກອນ, ວຽກງານປ້ອງກັນຊາດ-ປ້ອງກັນຄວາມສະຫງົບ, ບັນຍາກາດປ່ອນບັດເລືອກຕັ້ງ ແລະ ຜົນການປ່ອນບັດເລືອກຕັ້ງ.
ທ່ານ ນາງ ສີໃສ ລືເດດມູນສອນ ຍັງໄດ້ຕີລາຄາສາເຫດທີ່ພາໃຫ້ມີດ້ານດີ, ດ້ານອ່ອນ-ຂໍ້ຄົງຄ້າງ, ບົດຮຽນທີ່ຖອດ ຖອນໄດ້, ລວມເຖິງວຽກຈຸດສຸມທີ່ຈະຕ້ອງໄດ້ສືບຕໍ່ໃນບາດກ້າວທີ 4. ໃນນີ້ສະເພາະດ້ານອ່ອນ-ຂໍ້ຄົງຄ້າງຈາກການເລືອກຕັ້ງຄັ້ງນີ້ມີຫຼາຍຢ່າງ ເປັນຕົ້ນ ການເປັນເສນາທິການຂອງອະນຸກຳມະການຕ່າງໆຍັງບໍ່ດີເທົ່າທີ່ຄວນ, ການຄັດເລືອກເປົ້າໝາຍອອກສະໝັກຮັບເລືອກຕັ້ງບໍ່ທັນຮັບປະກັນຕາມມາດຖານເງື່ອນໄຂ, ການສ້າງກົງຈັກຊ່ວຍວຽກ ແລະປະກອບພະນັກງານເຂົ້າຮັບໃຊ້ວຽກງານເລືອກຕັ້ງມີຈໍານວນຫລາຍ ແຕ່ພະນັກງານຈໍານວນໜຶ່ງຍັງບໍ່ທັນຍົກສູງຄວາມຮັບຜິດຊອບຂອງຕົນ, ການກໍານົດສິດ, ໜ້າທີ່ຂອງອະນຸກໍາມະການຕ່າງໆຍັງບໍ່ທັນລະອຽດ ຊັດເຈນ ການປະຕິບັດວຽກງານບາງດ້ານຊັກຊ້າ ແລະຊໍ້າຊ້ອນກັນ. ການຄັດເລືອກເປົ້າໝາຍອອກສະໝັກຮັບເລືອກຕັ້ງ ພາຍຫລັງສໍາເລັດການເລືອກຕັ້ງແລ້ວ ມີບາງເປົ້າໝາຍຖືກຜູ້ມີສິດເລືອກຕັ້ງຄັດຄ້ານ ແລະ ອື່ນໆ.
ສຳລັບສະມາຊິກສະພາແຫ່ງຊາດຊຸດທີ IX ທີ່ເລືອກຕັ້ງໄດ້ໃນຄັ້ງນີ້ມີທັງໝົດ 164 ຄົນ, ຍິງ 36 ຄົນ, ສ່ວນ ສສຂ ຊຸດທີ II ມີທັງໝົດ 492 ຄົນ, ຍິງ 150 ຄົນ, ສ່ວນກອງປະ ຊຸມຄັ້ງປະຖົມມະລຶກຂອງສະພາແຫ່ງຊາດຊຸດທີ IX ຈະຈັດຂຶ້ນຢ່າງເປັນທາງການໃນລະຫວ່າງວັນທີ 22 ຫາ 26 ມີນານີ້ ທີ່ນະຄອນຫຼວງວຽງຈັນ.
ຂ່າວ: ມົດແດງນ້ອຍ.
ພາບ: ເຂີຍຫລ້າ